b'\n_START_ARTICLE_\nSkjulte \xc3\xb8jne\n_START_SECTION_\nHandling\n_START_PARAGRAPH_\nI en periode med meget varmt vejr i New York er den kendte fotograf L.B. Jeffries, kaldet Jeff (James Stewart), ufrivilligt bundet til sin stol i sin lejlighed med et br\xc3\xa6kket ben. Han keder sig, da han stort set kun ser sin snusfornuftige sygeplejerske Stella (Thelma Ritter) og sin veninde, fotomodellen og societypigen Lisa Fremont (Grace Kelly). For at sl\xc3\xa5 tiden ihjel holder han \xc3\xb8je med sine naboer fra vinduet ud mod ejendomskompleksets g\xc3\xa5rd. Herfra kan han se en r\xc3\xa6kke kunstneriske mennesker som sangskriveren, der k\xc3\xa6mper for at skrive en sang, danserinden med de mange herrebekendtskaber, skulpt\xc3\xb8ren osv., men ogs\xc3\xa5 den ensomme kvinde (af Jeff kaldet "Miss Lonelyheart") samt s\xc3\xa6lgeren Lars Thorwald, der plejer sin sengeliggende og tyranniske hustru._NEWLINE_En dag er Thorwalds hustru tilsyneladende forsvundet samtidig med, at Thorwald selv foretager sig en r\xc3\xa6kke mystiske ting, der f\xc3\xa5r Jeff til at spekulere p\xc3\xa5, om Thorwald skulle have sl\xc3\xa5et sin kone ihjel. Han fors\xc3\xb8ger at overbevise Lisa om dette, hvad hun f\xc3\xb8rst ikke tror p\xc3\xa5, og detektiven Thomas J. Doyle (Wendell Corey) g\xc3\xb8r heller ikke. Senere bliver b\xc3\xa5de Lisa og Stella overbevist om Jeffs mistanke, og Lisa tilbyder at bryde ind hos Thorwald for at skaffe beviser, idet Jeff lokker denne ud af lejligheden med en telefonoprigning. Imidlertid fatter Thorwald mistanke f\xc3\xb8r end forventet og kommer hjem, mens Lisa er i lejligheden. Hun slipper ud, men Thorwald opdager, at Jeff er manden bag og kommer til hans lejlighed for at slippe af med det kedelige vidne. Trods Jeffs hj\xc3\xa6lpel\xc3\xb8shed reddes han, da han kan blinde Thorwald med blitzer, indtil hj\xc3\xa6lpen kommer.\n_START_SECTION_\nBaggrund og produktion\n_START_PARAGRAPH_\nFilmen er optaget n\xc3\xa6sten udelukkende i og fra Jeffs lejlighed, men da meget af handlingen foreg\xc3\xa5r i de \xc3\xb8vrige lejligheder i ejendommen, var der behov for at opbygge en meget stor kulisse. Det hele blev opbygget som \xc3\xa9n stor konstruktion, hvilket p\xc3\xa5 det tidspunkt var den st\xc3\xb8rste kulisse, der var bygget indend\xc3\xb8rs i Paramount Studios._NEWLINE_Blandt filmens specielle forhold kan n\xc3\xa6vnes lyden, idet der bortset fra ved indledningen og slutningen kun er brugt naturlige lyde samt musik, der skal forestille at blive spillet i de forskellige lejligheder. Til dette form\xc3\xa5l er der fundet en r\xc3\xa6kke musikstykker, der tidligere havde optr\xc3\xa5dt i andre Paramount-film, blandt andet sangen "Mona Lisa" med Nat King Cole og "That\'s Amore" med Dean Martin. Den eneste egentlig originale sang til filmen er sangen "Lisa", som komponisten i lejligheden ved siden af Jeffs k\xc3\xa6mper med at skrive gennem hele filmen, indtil det til sidst lykkes, og sangen spilles i sin helhed umiddelbart inden filmens slutning. Denne sang er skrevet af filmens komponist Franz Waxman og bortset fra indledning og afslutning hans eneste bidrag.\n_START_SECTION_\nModtagelse\n_START_PARAGRAPH_\nFilmen opn\xc3\xa5ede fire Oscar-nomineringer, men vandt dog ingen af disse. S\xc3\xa5vel i samtiden som siden har den opn\xc3\xa5et fine anmeldelser, hvilket blandt andet kan afl\xc3\xa6ses af, at webstedet Rotten Tomatoes har registreret 59 anmeldelser, der alle er positive. P\xc3\xa5 imdb er filmen rangeret som nummer 20 og dermed regnet som Hitchcocks bedste._NEWLINE_Filmen blev oprindeligt udsendt af Paramount Pictures, men Hitchcock beholdt selv rettighederne til filmen, og den samt fire andre af hans film var ikke tilg\xc3\xa6ngelige i en l\xc3\xa6ngere periode. Nogle \xc3\xa5r efter hans d\xc3\xb8d overgik rettighederne til Universal Pictures, der restaurerede de fem film og udsendte dem p\xc3\xa5 markedet p\xc3\xa5 ny. Filmene havde p\xc3\xa5 grund af deres utilg\xc3\xa6ngelighed v\xc3\xa6ret noget af en myte i filmverdenen, og de opn\xc3\xa5ede stor opm\xc3\xa6rksomhed ved nyudsendelsen i 1983.'